Cu doar câteva ore înaintea debutului campaniei electorale, în județul Buzău s-a anunțat că toate birourile electorale au fost desfiinţate. Hotărârea este definitivă și aparține Înaltei Curți de Casaţie şi Justiţie.
Acum, autorităţile aşteaptă clarificări de la Biroul Electoral Central pentru a şti dacă pot organiza o nouă tragere la sorţi pentru desemnarea de preşedinţi şi locţiitori ai birourilor electorale din judeţ şi reconstituirea acestora sau trebuie să mai aştepte, conform legii, încă două zile. Ulterior, Tribunalul Buzău a anunţat că va organiza, vineri, 10 mai, o nouă tragere la sorţi pentru desemnarea preşedinţilor şi locţiitorilor birourilor electorale din judeţ.
UPDATE - "În conformitate cu sentinţa nr. 209/24.04.2024 pronunţată de Curtea de Apel Ploieşti în dosarul nr. 407/42/2024, definitivă prin decizia nr. 2500/09.05.2024 a Înaltei Curţi de Casaţie şi Justiţie, aducem la cunoştinţa publicului faptul că în data de 10 mai 2025, ora 15.00, la sediul Tribunalului Buzău se va efectua tragerea la sorţi în vederea desemnării preşedinţilor şi locţiitorilor birourilor electorale de circumscripţie, în conformitate cu prevederile art. 26 alin (5) din Legea 115/2015 pentru alegerea autorităţilor administraţiei publice locale", se arată în anunţul Tribunalului Buzău.
Ştirea inițială - Cea de-a doua tragere la sorţi a preşedinţilor şi locţiitorilor birourilor electorale din judeţul Buzău a fost anulată. Astfel, după ce prima tragere la sorţi a fost anulată de Birul Electoral Central, cea de-a doua tragere la sorţi a fost contestată în instanţă, fiind anulată în primă fază de judecătorii Curţii de Apel Ploieşti, iar joi, Înalta Curte de Casaţie şi Justiţie a respins recursul formulat de Biroul Electoral Central la decizia Curţii de Apel Ploieşti, decizia rămânând astfel definitivă.
Astfel, toate birurile electorale din judeţul Buzău sunt desfiinţate, cu câteva ore înaintea debutului campaniei electorale.
"Admite contestaţia. Dispune anularea Hotărârii BEC nr 37 /H/21.04.2024. Admite contestaţia din 19.04.2024 împotriva procesului verbal nr 2120/A/2024 din 18.04.2024 întocmit de Preşedintele Tribunalului Buzău şi a procedurii de tragere la sorţi pentru desemnarea Preşedintelui biroului electoral de circumscripţie şi a locţiitorului acestuia realizată de Preşedintele Tribunalului Buzău în data de 18.04.2024, orele 19.00, cu consecinţa anulării în tot a procedurii de tragere la sorţi şi a actelor subsecvente întocmite şi reluarea acesteia, cu respectarea disp. art 26 alin 5) din Legea nr 115/2015", a decis, în 24 aprilie, Curtea de Apel Ploieşti.
Această decizie a fost menţinută, joi, 9 mai, de magistraţii de la ÎCCJ.
Astfel, autorităţile buzoiene aşteaptă acum indicaţii clare de la Biroul Electoral Central pentru a şti dacă pot organiza o nouă tragere la sorţi pentru desemnarea de preşedinţi şi locţiitori ai birourilor electorale din judeţ şi reconstituirea acestora sau trebuie să mai aştepte, conform legii, încă două zile.
"Aşteptăm precizări de la BEC, sunt câteva lucruri de clarificat şi cel mai important lucru de clarificat este ce este mai imperios de respectat în acest moment şi cât de mult se poate merge în spiritul legii, pentru că suntem în analiza respectării celor 48 de ore. În lege scrie că tragerea la sorţi trebuie anunţată cu minim 48 înainte de a se face. Practic, aşteptăm ca BEC să ne clarifice ce e mai important, să tragem la sorţi abia la 48 de ore după ce anunţăm sau să o organizăm cât mai repede", a explicat prefectul judeţului Buzău, Daniel Ţiclea.
De asemenea, prefectul judeţului a transmis că decizia instanţei nu are efecte asupra listelor de candidaturi care sunt definitive.
"Este important ca în astfel de momente să ne menţinem echilibrul şi calmul. Nu am auzit pe nimeni în BEJ că ar putea exista ipoteza de a nu se ţine alegerile. Au rămas candidaturile definitive. Cu privire la calendar, în acest moment am depăşit etapa în care candidaturile au rămas definitive, astăzi (joi - n.r.) ar fi termenul de completare a Biroului Electorale de Circumscripţie, atât judeţean, cât şi local, în etapa a treia acolo unde au rămas încă locuri de completat cu reprezentanţii partidelor sau formaţiunilor neparlamentare sau independent, şi ce ar mai fi de făcut în perioada următoare, cu termen 11 mai, ora 23:59, de stabilit ordinea pe buletinul de vot. Acestea sunt operaţiunile care sunt pe calendar şi care ţin de decizia ce se va lua în zilele acestea", a spus Daniel Ţiclea.